Ulkoministeriö järjestää vuosittain nuorille ulkomaalaisille toimittajille suunnatun ohjelman, jossa toimittajille näytetään Suomea eri kulmista, heille järjestetään haastatteluja ja jopa mahdollisuus asua suomalaisperheessä: erilaista, ehkä jopa jännittävää, suomalaista, normaalia. Kutsumme ohjelmaa Foreign Correspondent Programiksi.

Tänä vuonna ohjelmaan on osallistunut 16 toimittajaa Euroopan ulkopuolisista maista, yksi Egyptistä. Tämä toimittaja, Moustafa-niminen nuori mies majoittui suomalaisperheeseen ja matkusti heidän mukanaan Turkuun sattumalta juuri silloin, kun kaupungissa osoitettiin mieltä puukkoiskun vuosipäivän aikoihin.

Oman maansa mielenosoituskulttuurin karvaasti tunteva Moustafa päätti journalistina luonnollisesti mennä seuraamaan uusnatsien mielenosoitusta Turussa. Eihän siinä ihan hyvin käynyt: mielenosoittajat pakottivat hänet pakenemaan paikalta juosten. Hän kirjoitti kokemuksistaan tekstin, joka on julkaistu UM:n verkkopalvelussa.

On selvää, että Moustafan muistijälki Suomesta on erilainen kuin se olisi ollut ilman vierailua Turkuun. Vain hän itse tietää, minkälainen tuo muistijälki on: erilainen kyllä, jännittävä varmasti, valitettavasti myös suomalainen mutta toivottavasti ei kuitenkaan normaali.

Julkaisemme Moustafan kirjoituksen blogi-sarjassa, jossa julkaistaan muidenkin tänä vuonna Foreign Correspondent Programmiin osallistuneiden nuorten toimittajien kirjoitukset. Niihin kannattaa suomalaistenkin tutustua. On ihan raikasta nähdä, mitä nuoren ulkomaalaisen toimittajan kiinnostuneet ja uteliaat silmät maassamme näkevät.